ธุรกิจรับเหมาขอรัฐเลิกเพดานค่าK ‘STEC-TPOLY’ปีนี้รายได้เติบโตดี
ธุรกิจรับเหมาเสนอรัฐยกเลิกเพดานค่า K สะท้อนต้นทุนหลังค่าจ้างเงินเฟ้อพุ่ง STEC พึ่งเครื่องจักร-TPOLY ไม่กังวล
15 มี.ค. 2555

ธุรกิจรับเหมาเสนอรัฐยกเลิกเพดานค่า K สะท้อนต้นทุนหลังค่าจ้างเงินเฟ้อพุ่ง STEC พึ่งเครื่องจักร-TPOLY ไม่กังวล
นายวัลลภ รุ่งกิจวรเสถียร กรรมการผู้จัดการ บริษัท ซิโน-ไทย เอ็นจีเนียริ่ง แอนด์ คอน สตรัคชั่น (STEC) เปิดเผยว่า ที่ผ่านมาทางสมาคมรับเหมาก่อสร้างได้เสนอเรื่องถึงรัฐบาล เพื่อขอให้ปรับราคากลางใหม่และยกเลิกการกำหนดเพดานค่างานก่อสร้าง (ค่าเค) เพื่อให้สะท้อนต้นทุนที่พุ่งขึ้นทั้งในส่วนของค่าจ้างและเงินเฟ้อที่เพิ่มขึ้น
ด้าน STEC ขณะนี้ได้นำเครื่องจักรเข้ามาใช้ในการก่อสร้างมากขึ้น เพื่อลดภาระค่าจ้างงานที่เพิ่มขึ้น
“เดิมนั้นผู้รับเหมาจะได้รับชดเชยเมื่อต้นทุนเกินเพดานที่กำหนดไว้ เช่น ค่า K อยู่ที่ 4% ผู้ประกอบการจะได้รับชดเชยก็ต่อเมื่อต้นทุนเกิน 4% ซึ่งของใหม่ให้เริ่มที่ 0 เลย ซึ่งจะช่วยทำให้สะท้อนต้นทุนที่แท้จริงได้”
สำหรับ STEC ปีนี้ยังเติบโตได้ดีและคาดว่าจะมียอดขายประมาณ 1.8 หมื่นล้านบาท เพิ่มขึ้นจากปีที่ผ่านมาที่ทำได้ 1.4 หมื่นล้านบาท และยังมีงานในมือ 4.8 หมื่นล้านบาท ซึ่งจะสามารถสร้างรายได้ให้กับบริษัทได้อย่างต่อเนื่อง
นายเจริญ จันทร์พลังศรี กรรมการผู้จัดการ บริษัท ไทยโพลีคอนส์ (TPOLY) เปิดเผยว่า บริษัทไม่กังวลต่อต้นทุนที่เพิ่มขึ้น 2% จากนโยบายปรับค่าจ้างขั้นต่ำของรัฐบาล และหาวิธีรับมือล่วงหน้าตั้งแต่ไตรมาส 4 ปีก่อนได้ประมูลงานที่มีอัตรากำไรสุทธิมากขึ้น และมีการบวกต้นทุนที่เพิ่มขึ้นในการประมูลงานไปแล้ว จึงมั่นใจว่าทั้งปีอัตรากำไรสุทธิจะอยู่ที่ 3.5% จากปีก่อนอยู่ที่ 1.96% 
สำหรับผลประกอบการปีนี้ คาดว่าจะมีรายได้ 3,000 ล้านบาท ซึ่งมาจากการรับรู้งานที่อยู่ในมือปัจจุบัน 5,800 ล้านบาท ขณะที่คาดว่ากำไรสุทธิจะอยู่ที่ 105 ล้านบาท จากปีก่อนทำได้ 49 ล้านบาท และเตรียมประมูลงานใหม่ 1.4 หมื่นล้านบาท 
นอกจากนั้น บริษัทอยู่ระหว่างการจัดทำอันดับเครดิตเพื่อออกหุ้นกู้ ซึ่งคณะกรรมการบริษัทได้อนุมัติวงเงินขายหุ้นกู้ไม่เกิน 1,000 ล้านบาท อายุไม่เกิน 5 ปี เพื่อใช้เป็นเงินทุนหมุนเวียนสำหรับขยายธุรกิจในอนาคต